b'\n_START_ARTICLE_\nCitizendium\n_START_PARAGRAPH_\nCitizendium er et internettleksikon som benytter seg av wiki-teknologien. Prosjektet var opprinnelig tenkt \xc3\xa5 v\xc3\xa6re en \xc2\xabfork\xc2\xbb av den engelskspr\xc3\xa5klige utgaven av internettleksikonet Wikipedia, men dette har Citizendium senere g\xc3\xa5tt bort fra._NEWLINE_Citizendium ledes av Larry Sanger, som sammen med Jimmy Wales startet Wikipedia. Sanger trakk seg fra Wikipedia i 2004, etter uenighet om veien Wikipedia skulle ta._NEWLINE_H\xc3\xb8sten 2006 ble Citizendium annonsert, og en pilotutgave ble satt opp. Denne pilotutgaven var ikke tilgjengelig for allmennheten, noe den ble f\xc3\xb8rst 25. mars 2007. Per desember 2007 er fortsatt Citizenduim i s\xc3\xa5kalt Beta-utgave._NEWLINE_I motsetning til Wikipedia, der alle kan redigere en hvilken som helst artikkel, kan bare registrerte brukere redigere i Citizendium. Alle brukere m\xc3\xa5 oppgi fullt navn for \xc3\xa5 kunne bli med, men alle som gj\xc3\xb8r dette, samt st\xc3\xb8tter Citizendiums m\xc3\xa5lsetting, kan redigere._NEWLINE_Citizendium legger vekt p\xc3\xa5 meritter utenfor arbeidet i leksikonet, og har en klasse brukere som kalles \xc2\xabeditors\xc2\xbb (vanlige brukere kalles \xc2\xabauthors\xc2\xbb). Editors har siste ordet i disputter ang\xc3\xa5ende innholdet, og kan markere en versjon av en artikkel som \xc2\xabgodkjent\xc2\xbb (dette kan kun gj\xc3\xb8res innenfor fagfeltet til vedkommende). Disse artiklene blir s\xc3\xa5 \xc2\xabstabile\xc2\xbb, slik at videre endringer ikke automatisk blir vist for leserne. For \xc3\xa5 bli editor m\xc3\xa5 man ha utdannelse p\xc3\xa5 niv\xc3\xa5 med hovedfag._NEWLINE_I Citizendium er det et skarpt skille mellom autoritet i faglig innhold og administrative oppgaver. Administrativt arbeid gj\xc3\xb8res av s\xc3\xa5kalte konstabler. For \xc3\xa5 bli konstabel m\xc3\xa5 man v\xc3\xa6re 25 \xc3\xa5r gammel og ha en universitets- eller h\xc3\xb8yskolegrad._NEWLINE_Citizendium baserer seg p\xc3\xa5 MediaWiki-teknologien, utviklet av Wikipedia-milj\xc3\xb8et. Innholdet i Citizendium har en s\xc3\xa5kalt fri lisens, slik at materialet skal v\xc3\xa6re gjenbrukbart for eksterne akt\xc3\xb8rer. Imidlertid godtar Citizendium mer begrensede lisenser enn Wikipedia, som ogs\xc3\xa5 har samme prinsippet. Egenprodusert stoff i Citizendium har lisensen Creative Commons Attribution ShareAlike._NEWLINE_Leksikonet hadde per november 2017 ca. 17\xc2\xa0000 artikler. Av dem hadde 160 kommet seg gjennom godkjenningsprosessen og er godkjente artikler; de fleste av dem er fra ulike naturvitenskapelige fagfelt, eller er biografier over kjente personer. Rundt fem skribenter bidro med minst \xc3\xa9n redigering i m\xc3\xa5neden.'